Luister: Minke Brits kerf eie musiekpaadjie uitMinke Brits kuier in Maroela Media se ateljee. (Foto: Maroela Media) As ‘n jong, opkomende sangeres het Minke Brits eers Afrikaanse musiekluisteraars se aandag getrek toe sy saam met Brendan Peyper die trefferduet, “Ouens en meisies soos jy”, uitgereik het. Minke se Afrikaanse debuutenkelsnit, “Bou aan ‘n vrou”, is onlangs uitgereik en bewys dat sy as sangeres op haar eie voete kan staan. Minke, wat in Pretoria gebore en getoë is, vertel in Maroela Media se ateljee dat “Bou aan ‘n vrou” die eerste Afrikaanse liedjie is wat sy self geskryf het. “Ek het dit verlede jaar begin skryf as ‘n soort huldeblyk aan die vroue in my lewe. Sterk vroue waarvoor ek waardering het, soos my ma, my tannie en my ouma,” vertel Minke. Haar ma is intussen oorlede. “Ek wou iets skryf wat kan aanhaak by vrouebemagtiging. Terwyl ek geskryf het, het ek Psalm 24 raakgelees. Dit vervat die vrae wat ons daagliks het oor waarheen ons as mens op pad is en wie ons harte gaan beskerm. Ek het besef ons soek dit in die mense na aan ons.” Minke vertel sy het haar sangloopbaan in die Engelse musiekmark afgeskop, maar sê haar duet met Brendan het talle deure in die bedryf vir haar oopgemaak. Minke Brits. (Foto: Facebook) “Select Musiek het my genader om ‘n paadjie saam met hulle te stap. ‘n Musiekloopbaan is wat ek wil doen met die res van my lewe.” Volgens Minke het sy in ‘n ouerhuis gevul met musiek uit die tagtigs en negentigs grootgeword en kan sy en haar twee sibbes musiekinstrumente bespeel. “Ek het op die ouderdom van ses begin met sanglesse nadat ‘n tannie my raakgesien het en my ouers aangemoedig het om my sangtalent verder te ontwikkel. Vandaar het ek ‘n liefde vir sang gekweek en nog nooit opgehou nie.” Hoewel sy nog net ‘n kort draai deur die musiekbedryf stap, het sy geleer dat elke dag ‘n uitdaging is. “Wat jou laat uitstaan is om self musiek te skryf en skep.” “Bou aan ‘n vrou” is beskikbaar op alle digitale platforms.